REGULAMENTUL (CE) NR. 1525/2007 AL CONSILIULUI
din 17 decembrie 2007
de modificare a Regulamentului (CE, Euratom) nr. 1605/2002 privind regulamentul financiar aplicabil bugetului general al Comunităților Europene
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 279,
având în vedere propunerea Comisiei,
având în vedere avizul Parlamentului European,
având în vedere avizul Curții de Conturi,
întrucât:
(1)
Regulamentul (CE) nr. 2004/2003 al Parlamentului European şi al Consiliului din 4 noiembrie 2003 privind statutul și finanțarea partidelor politice la nivel european (1) stabilește, inter alia, normele aplicabile finanțării de la bugetul general al Uniunii Europene a partidelor politice la nivel european.
(2)
Articolul 12 din Regulamentul (CE) nr. 2004/2003 prevede că Parlamentul European publică un raport privind aplicarea regulamentului respectiv, inclusiv, dacă este cazul, privind modificările care pot fi aduse sistemului de finanțare.
(3)
În rezoluția sa din 23 martie 2006 privind partidele politice europene (2), Parlamentul European a considerat că, din perspectiva experienței acumulate de la intrarea sa în vigoare în 2004, Regulamentul (CE) nr. 2004/2003 ar trebui îmbunătățit sub mai multe aspecte.
(4)
Normele care reglementează finanțarea partidelor politice la nivel european ar trebui adaptate astfel încât să ia mai bine în considerare condițiile speciale în care partidele politice își desfășoară activitatea, inclusiv provocările și prioritățile politice în schimbare care au consecințe bugetare și pe care partidele politice nu le pot prevedea în momentul elaborării programelor lor de lucru și a bugetelor anuale. În acest scop, ar trebui introdusă posibilitatea limitată de reportare a fondurilor dintr-un an în primul trimestru al anului următor.
(5)
Pentru a consolida capacitățile de planificare financiară pe termen lung a partidelor, pentru a ține seama de necesitățile de finanțare variabile de la un an la altul și pentru a încuraja în și mai mare măsură partidele să nu se bazeze numai pe finanțarea publică, partidele politice la nivel european ar trebui autorizate să își constituie rezerve financiare limitate pe baza resurselor proprii, provenite din alte surse decât bugetul general al Uniunii Europene. Excepțiile de la regula de nonprofit, menționate mai sus, ar trebui să fie excepționale și să nu constituie un precedent.
(6)
Regulamentul (CE, Euratom) nr. 1605/2002 al Consiliului (3) ar trebui să fie modificat în consecință,
ADOPTĂ PREZENTUL REGULAMENT:
Articolul 1
La articolul 109 din Regulamentul (CE) nr. 1605/2002, se adaugă următorul alineat:
„(4) În cazul în care, la sfârșitul unui exercițiu financiar pentru care a beneficiat de o subvenție de funcționare, un partid politic la nivel european înregistrează un surplus de venituri față de cheltuieli, o parte din acest surplus, care nu trebuie să depășească 25 % din venitul total pentru acel exercițiu, poate fi reportată, prin derogare de la regula de nonprofit prevăzută la alineatul (2), în exercițiul financiar următor, cu condiția ca aceasta să fie utilizată înainte de încheierea primului trimestru al respectivului exercițiu.
La verificarea respectării regulii de nonprofit, nu sunt luate în calcul resursele proprii, în special donațiile și cotizațiile membrilor, totalizate în operațiunile anuale ale unui partid politic la nivel european, care depășesc 15 % din costurile eligibile suportate de beneficiar.
Dispozițiile celui de-al doilea paragraf nu se aplică atunci când rezervele financiare ale unui partid politic la nivel european depășesc 100 % din veniturile medii anuale ale acestuia.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 2007.